
AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:<RepeatBlock-Dec>
A.	întrucât egalitatea de gen este o valoare fundamentală a Uniunii, iar Uniunea s-a angajat să promoveze egalitatea în toate activitățile prevăzute la articolul 8 din TFUE, integrând perspectiva de gen; întrucât bugetele nu sunt neutre din punctul de vedere al genului și trebuie elaborate și executate cu obiectivul egalității de gen;
B.	întrucât Parlamentul a cerut în repetate rânduri Comisiei să promoveze și să pună în aplicare integrarea perspectivei de gen, inclusiv în buget, și efectuarea de evaluări ale impactului de gen în toate domeniile de politică ale Uniunii;
C.	întrucât Comisia nu a analizat încă dacă este cazul să se propună ca un anumit procent din bugetul UE să sprijine egalitatea de gen,
1.	recunoaște angajamentul Uniunii față de integrarea perspectivei de gen și îmbunătățirea metodologiei de urmărire a cheltuielilor legate de gen; regretă că metodologia Comisiei rămâne insuficientă, deoarece nu surprinde efectele negative și, în 20 % din cazuri, lasă o incertitudine în ceea ce privește impactul său asupra egalității de gen; invită Comisia să îmbunătățească metodologia și să urmărească efectele negative;
2.	apreciază actualizarea orientărilor și a setului de instrumente pentru o mai bună legiferare; regretă lipsa progreselor în ceea ce privește efectuarea de analize de gen ale nevoilor și impactului programelor de finanțare ale UE; solicită Comisiei să efectueze consecvent astfel de analize; încredințează Comisiei sarcina de a începe evaluarea impactului următorului CFM, inclusiv analizele de gen;
3.	constată că informațiile privind impactul bugetului UE asupra egalității de gen rămân insuficiente; subliniază deficiențele în colectarea, raportarea și evaluarea manuale ale datelor defalcate în funcție de gen; solicită Comisiei să amelioreze calitatea datelor;
4.	invită Comisia să analizeze ce procent din bugetul UE ar trebui să sprijine egalitatea de gen; solicită, de asemenea, obiective și indicatori de performanță în toate actele legislative viitoare, inclusiv în următorul CFM.

